מיילס קאטון

**מיילס קאטון** (באנגלית: **Miles Caton**; נולד ב-3 במרץ 2005) הוא שחקן וזמר R&B, נשמה וגוספל אמריקאי. הוא זכה להכרה בינלאומית נרחבת בעקבות הופעת הבכורה שלו בקולנוע בתפקיד סמי מור בסרטו של הבמאי ראיין קוגלר, "חוטאים", משנת 2025.

## ביוגרפיה
קאטון נולד ב-3 במרץ 2005 בעיר ניו יורק וגדל בשכונת בדפורד-סטייבסנט שברובע ברוקלין. הוא גדל במשפחה נוצרית אדוקה בעלת שורשים עמוקים במוזיקת הגוספל וה-R&B. סבו היה כומר, אשר התווה את הדרך המוזיקלית של המשפחה כולה. אמו היא זמרת הגוספל טימיני פיגרואה, שהופיעה כזמרת ליווי עבור אמנים כמו פיית' אוונס וקורט קאר. דודתו היא הזמרת אניישה פיגרואה-קופר, שהופיעה לצד קירק פרנקלין ואלישה קיז. אביו היה מפיק מוזיקלי.

קאטון למד בתחילה בבית ספר תיכון רגיל, כאשר מקצועות הלימוד המועדפים עליו היו היסטוריה ואמנות, בעוד שמתמטיקה היה המקצוע בו התקשה ביותר. בכיתה ט' עבר ללמוד בתיכון לאמנויות "פרנק סינטרה" שבקווינס, שם למד תיאוריה מוזיקלית ועבד עם מורה לפיתוח קול בעקבות התחלפות קולו והפיכתו לעמוק יותר. עם זאת, לימודיו במוסד זה נקטעו בעקבות מגפת הקורונה והוא חזר לתיכון רגיל.

קאטון החל לשיר כבר בגיל שלוש. השיר הראשון שלמד וביצע היה "A Change Is Gonna Come" של סם קוק, שאותו לימדה אותו דודתו. הוא שר את השיר לראשונה בכנסייה במסגרת "יום הנוער" מול קהל נלהב, רגע שבו הבין כי ברצונו לעסוק במוזיקה. בגיל 10 או 11, דודו לימד אותו להשתמש בתוכנת GaraִgeBand כדי ליצור מוזיקה ולהפיק שירים באופן עצמאי.

פרסומו המוקדם של קאטון החל כאשר ביצוע שלו לשיר "Feeling Good" של נינה סימון הפך לוויראלי, ואף נכלל בסרט הקצר "4:44" של הראפר ג'יי-זי. בשנת 2018, כשהיה בן 12, הופיע בתוכנית הכישרונות לילדים "Little Big Shots" של רשת NBC בהנחיית סטיב הארווי.

### קריירה מוזיקלית
בגיל 16, קאטון הצטרף כזמר ליווי למסע ההופעות של הזמרת H.E.R ברחבי העולם, ובמסגרת זו אף הופיע כמופע חימום בסיבוב ההופעות האירופי של להקת קולדפליי. עקב העומס ואורח החיים התובעני, הוא נאלץ להשלים את לימודיו התיכוניים לחלוטין באופן מקוון ומרחוק.

הוא הוציא את סינגל הבכורה שלו, "This Ain't It", בשנת 2023, ואף ביצע אותו בתוכנית הפאנל "The View". בשנת 2025 הוציא את הסינגל "Somethin", והוא עתיד להוציא את מיני-אלבום הבכורה שלו בקיץ 2026. בינואר 2025 חתם בחברת הניהול וההפקה Artists First.

### קריירת משחק
הקריירה הקולנועית של קאטון החלה לאחר שסוכן ליהוק הבחין בו מופיע על הבמה במהלך סיבוב הופעות עם H.E.R. והזמין אותו לאודישן עבור פרויקט סודי. הוא שלח קלטת אודישן שצולמה בחושך בה שר את השיר "Bring It On Home to Me" של סם קוק, מה שסיקרן את הבמאי ראיין קוגלר והוביל למבחן בד עם השחקן מייקל בי. ג'ורדן, ולבסוף לליהוקו לסרט האימה התקופתי "חוטאים" משנת 2025. בסרט זה, קאטון עשה את הופעת הבכורה שלו במשחק בתפקיד סמי מור, צעיר בן 19 העובד כחקלאי וחולם להיות מוזיקאי בלוז, אשר נשאב לעולם על-טבעי של ערפדים, ושיחק לצד כוכבים כמו מייקל בי. ג'ורדן, היילי סטיינפלד ודלרוי לינדו. לקראת התפקיד, עבר קאטון הכנה אינטנסיבית במשך חודשיים שכללה אימוני נגינה בגיטרת רזונטור במשך 5 עד 6 שעות ביום בהדרכת המוזיקאי רנדי בולנד, וכן עבודה עם מאמנת הדיאלקט והמשחק בת' מגווייר לאימוץ מבטא אותנטי של אזור מיסיסיפי של שנות ה-30. במסגרת תפקידו בסרט, ביצע קאטון את השיר המקורי "I Lied to You", שנכתב על ידי רפאל סעדיק והולחן על ידי לודוויג גורנסון. השיר זכה למועמדות לפרס אוסקר לשיר המקורי הטוב ביותר, וקאטון ביצע אותו בהופעה חיה בטקס פרסי האוסקר ה-98 לצד סעדיק, רקדנית הבלט מיסטי קופלנד, הזמר שאבוזי ואמני בלוז נוספים. בנוסף, הוא היה שותף לכתיבת השיר "Last Time (I Seen the Sun)" יחד עם הזמרת אליס סמית' והמלחין גורנסון, אשר הושמע בכתוביות הסיום של הסרט. על הופעת הבכורה הקולנועית שלו זכה קאטון להכרה רבה ולפרסים יוקרתיים, בהם פרס NAACP Image לפריצת השנה ופרס איגוד המבקרים לשחקן הצעיר הטוב ביותר. כמו כן, הוא היה מועמד לפרס תגלית השנה בטקס פרסי הבאפט"א, ונבחר להיכלל ברשימת "טיים 100 נקסט" של מגזין טיים לשנת 2025.

## פילמוגרפיה

## פרסים ומועמדויות

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:זמרים אמריקאים
קטגוריה:ברוקלין: אישים
קטגוריה:אמריקאים שנולדו ב-2005